Kjæledyret ditt kan komme i situasjoner som krever akutt behandling, for eksempel etter påkjørsel, eller ved beinbrudd, forgiftning, livmorbetennelse, osv. Dersom det i tillegg er helg eller natt vil det, avhengig av tillegg, bli enda mer kostbart. Dyr kan også utvikle kroniske lidelser som krever en krever lang og kostbar utredning og ikke minst behandling. I alle disse tilfellene kan veterinærutgiftene gjøre et betydelig innhugg i økonomien. Det er mange som tenker at det er for dyrt å forsikre, og at det ikke lønner seg. Vi opplever dessverre alt for ofte at vi ikke kan gjøre de nødvendige undersøkelser og behandlinger fordi dyrene ikke er forsikret. I visse tilfeller er en forsikring livreddende, da det for noen kan bli såpass dyrt at man ikke ser annen utvei enn å avlive.
Hos noen forsikringsselskap kreves det fortsatt at du legger ut for behandlingen og selv sender inn kvitteringene for så å få utbetalt oppgjøret i ettertid. Heldigvis tilbyr nå flere selskap noe som kalles for direkte skadeoppgjør. Det går ut på at veterinæren sender inn sin regning til forsikringsselskapet, og får betalingen direkte derifra. Da trenger du kun betale egenandelen.
De fleste forsikringsselskap tilbyr forsikring for kjæledyr, og det kan lønne seg økonomisk å samle alle sine forsikringer i samme selskap. Vi anbefaler uansett å ringe rundt og høre litt på priser og hva som dekkes. Det fins gode selskap som har spesialisert seg på dyreforsikringer.